**Tieslietu ministrija**

*Atzinums par precizēto informatīvā ziņojuma projektu "Par informācijas dienesta vajadzībām normatīvo regulējumu" (VSS-366) un Ministru kabineta sēdes protokollēmuma projektu*

Aizsardzības ministrija (turpmāk – AM) ir atkārtoti izvērtējusi Tieslietu ministrijas sagatavoto Informatīvā ziņojuma projektu un sniedz šādu viedokli. Aizsardzības ministrijas iepriekš izteiktie iebildumi nav ņemti vērā. Ziņojumā ir precizēti iestāžu paustie viedokļi, taču ziņojuma būtība nav mainījusies. AM iebilst arī pret Ministru kabineta sēdes protokollēmuma projekta otro punktu.

Ģeopolitiskā situācija pasaulē pastāvīgi mainās, un Latvijai, līdzīgi kā citām valstīm, ir jāsaskaras ar arvien jauniem izaicinājumiem nacionālajai drošībai un starptautiskajām attiecībām, jo informācijas iegūšanai par militārajām spējām, politisko lēmumu pieņemšanas gaitu, ekspertu viedokļiem, kā arī jebkāda cita veida un jomas informācijai, kas apdraud valsts drošības intereses, kritisko infrastruktūru, ir aizvien lielāka vērtība. Ievērojot minēto, lai spētu efektīvi vērsties pret hibrīdkara radītajiem apdraudējumiem valsts drošībai, pārskatāms un mūsdienu situācijai pielāgojams būtu arī Informācijas atklātības likums.

Juridiskajā literatūrā norādīts, ka “Baltijas valstīs ir dažāds “valsts noslēpuma” jēdziena tvērums, būtiskākā atšķirība ir valsts noslēpuma klasificēšanā pēc informācijas svarīguma pakāpēm. Lietuvā un Igaunijā valsts noslēpums aptver informāciju, kas ir dienesta vajadzībām, konfidenciāla, slepena un sevišķi slepena. Savukārt Latvijā informāciju, kas ir valsts noslēpums, pēc svarīguma klasificē sevišķi slepenā, slepenā un konfidenciālā informācijā, bet informācija dienesta vajadzībām netiek atzīta par valsts noslēpumu, bet gan par ierobežotas pieejamības informāciju. [...]

Latvijā pēc 2016. gada 21. aprīlī pieņemtajiem grozījumiem Krimināllikuma 85. pantā ir paplašināts spiegošanas nozieguma priekšmets, tādējādi, ņemot vērā ārvalstu piemērus, Latvijā pietiekami plaši ir paredzēta valsts drošības interesēm nozīmīgas informācijas aizsardzība pret spiegošanu. Taču Latvijā būtu paplašināma valsts noslēpuma klasifikācija, nosakot ceturto valsts noslēpuma slepenības pakāpi informācijai dienesta vajadzībām, lai paredzētu stingrāku aizsardzības kārtību informācijai, kas saistīta ar valsts drošību, un pilnvērtīgāk nodrošinātu valstij nozīmīgas informācijas aizsardzību” (*Platace L. Spiegošana kā valsts drošībai nozīmīgas informācijas iegūšanas veids. Jurista Vārds, 2016, 23. augusts, Nr. 34 (937) 24.–29. lpp.*).

Mūsdienās, kad arvien plašāk tiek izmantotas dažādas hibrīdkara metodes, ir būtiski spēt savlaicīgi reaģēt uz apdraudējumu valsts drošībai, tādējādi informācijas dienesta vajadzībām regulējums būtu iekļaujams likumā “Par valsts noslēpumu”.

Valsts sekretārs Jānis Garisons

Elvīra Šmukste, 67335298

elvira.smukste@mod.gov.lv